CBG บวกเกือบ 2% โบรกฯ คาดยอดส่งออกเพิ่มสูงขึ้น
CBG บวกเกือบ 2% ล่าสุด ณ เวลา 11.11 น. ราคาอยู่ที่ 58.00 บาท บวก 1.00 บาท หรือ 1.75% สูงสุดที่ 58.75 บาท ต่ำสุดที่ 56.25 บาท มูลค่าซื้อขายที่ 236.35 ล้านบาท โบรกฯ แนะ “ซื้อ” มองยอดขายในประเทศมีแนวโน้มเติบโตดี-ส่งออกเพิ่งสูงขึ้น
9 มี.ค. 2560

ผู้สื่อข่าวรายงานว่า ราคาหุ้นบริษัท คาราบาวกรุ๊ป จำกัด (มหาชน) หรือ CBG ณ เวลา 11.11 น. ราคาอยู่ที่ 58.00 บาท บวก 1.00 บาท หรือ 1.75% สูงสุดที่ 58.75 บาท ต่ำสุดที่ 56.25 บาท มูลค่าซื้อขายที่ 236.35 ล้านบาท

ด้านบล.เมย์แบงก์ กิมเอ็ง (ประเทศไทย) ระบุในบทวิเคราะห์ฯ ได้ปรับเพิ่มคำแนะนำ CBG ขึ้นเป็น”ซื้อ”จากเดิม”ถือ” แม้จะปรับประมาณการปี 60-61 ลง 6% และ 11% ตามลำดับ สะท้อนการขาดทุนของ ICUK และบริษัทร่วมทุนในจีน แต่ยอดขายในประเทศยังมีแนวโน้มเติบโตดี ทั้งจากคาราบาวแดง กาแฟ และ น้ำดื่ม รวมทั้ง การรับจัดจำหน่ายสินค้า ขณะที่การส่งออกคาดว่าเพิ่มขึ้นต่อเนื่องเช่นกัน จึงคาดผลประกอบการของ ICUK และบริษัทร่วมในจีนยังขาดทุนในช่วง 1-2 ปีนี้แต่จะค่อย ๆ ฟื้นตัวดีขึ้นเป็นลำดับ อีกทั้งมีศักยภาพเติบโตได้ในระยะยาว พร้อมให้ราคาเป้าหมายใหม่ (DCF) 65 บาท
โดย CBG จะขยายกำลังการผลิตคาราบาวแดงบรรจุขวดใน Q4/60 เพื่อรองรับยอดขายคาราบาวแดงในประเทศที่มีแนวโน้มเติบโตดีหลังจากการเพิ่มจำนวนศูนย์กระจายสินค้าเป็น 30 แห่ง และ Cash van 337 คัน ครบตามเป้าหมายเมื่อเดือน ต.ค.59 ขณะที่ต้นทุนบรรจุภัณฑ์คาดจะลดลงหลังจากมีการขยายกำลังการผลิตขวดแก้วในปลายปีนี้ นอกจากนั้น คาดรายได้จากขายสินค้าที่จ้างผลิต คือ น้ำดื่มและกาแฟ เพิ่มขึ้นต่อเนื่อง โดยกาแฟกระป๋องได้เริ่มขายใน Modern Trade แล้ว ขณะที่รายได้จากการรับจัดจำหน่ายสินค้าอื่นๆ เพิ่มขึ้นจากการเพิ่มจำนวนสินค้าที่ขนส่งไปกับ Cash van
ส่วนการส่งออกคาดว่าจะเพิ่มขึ้นต่อเนื่องโดยเฉพาะกัมพูชาและพม่า ซึ่งคาดจะได้ประโยชน์จากการใช้โลโก้เชลซีและขยายเครือข่ายกระจายสินค้า ทั้งนี้ CBG มีการขยายกำลังการผลิตคาราบาวกระป๋องจาก 320 เป็น 800 ล้านประป๋อง/ปี โดยจะเริ่มผลิตในเดือน มี.ค. นอกจากนั้น บริษัทได้เริ่มส่งออกไปบราซิล โดยมีผู้จัดจำหน่ายในบราซิล เข้าเป็นผู้สนับสนุนสโมสรฟุตบอลฟลาเม็งโก้ที่มีชื่อเสียงในบราซิล นับเป็นโอกาสในการเติบโตในตลาดใหม่และอาจใช้เป็นฐานในการขยายตลาดไปยังอเมริกาใต้ในอนาคต
ด้าน ICUK จะเพิ่มช่องทางการขายจาก Traditional trade ขยายไปยัง Modern trade โดยใช้ประโยชน์จากการเป็นสปอนเซอร์ทีมเชลซี และการเป็นสปอนเซอร์ลีกคัพของอังกฤษ 3 ปี ภายใต้ชื่อ คาราบาวคัพ ซึ่งเป็นการสร้างแบรนด์คาราบาวให้เป็นที่รู้จักมากขึ้น คาดจะทำให้ยอดขายในอังกฤษเติบโตดีขึ้นในปีนี้
ขณะที่ CBG ยังเริ่มขยายไปจีนโดยจัดตั้งบริษัทร่วมทุนกับชาวจีน (คาด CBG ถือหุ้น 42%) จากการที่จีนเป็นตลาดขนาดใหญ่อันดับ 2 ของโลก ด้วยมูลค่าตลาดมากกว่า 6.2 พันล้านเหรียญสหรัฐฯ และมีศักยภาพเติบโต อย่างไรก็ดี คาดว่า ICUK และ บริษัทร่วมทุนในจีน จะมีผลขาดทุนช่วง 1-2 ปีนี้ เนื่องจากค่าใช้จ่ายการตลาดสูง แต่คาดจะเริ่มพลิกเป็นกำไรในปี 2562